Xas akken teḥres teswiεt, txuṣ lxedma u ilmeẓyen ḍaεen ɣef wakken i d-nnan, meεna imḍebbren n taddart-a, ttaεraḍen akken ad as-fken udem-niḍen i tudert-nsen. Taddart nneɣ, teseddyu-itt tesqamut n taddart .Nettnejmaε ama zik. Nettaεraḍ ad d-naf tifrat s yimannneɣ i wuguren i d-nettmagar, nxeddem ticemlit, timecreḍt d kra n tmeɣrmiwin, tijmilin d tfaskiwin deg unebdu, akken i as-qqaren:"nteddu akken nufa, mačči akken nebɣa". Akka i-aɣd-yenna uselway n tesqamut n taddart-a mass Grin Xaled, dagi ilmeẓyen rwan-tent, ulac axeddim, ula d azemmur yerɣa, rwan msakit lmizirya. Win iwaεan yerwel, wayeḍ yedder s tmara. I d-yenna yiwen deg-sen. Ma d Mağid, anaẓur, mačči d tagi i d tamuɣli-s imi yesεa sin n yimahilen: ixeddem d aεessas u d anaẓur n yal taɣawsa. Akka ara t-naf yetteqqim ṭjur, ixeddem tiεekkzin d tẓuri s umata, ayen yeεnan asɣar.